تورکیه جومهور باشقانلارینین لیستی
تورکیه جومهورتینین آنا یاساسینا گؤره تورکیه جومهورباشقانی دؤولتین باشچیسی و تورک سیلاحلی قووهلرینین باش کاماندئریدیر. جومهورباشقانی تک درجهلی سئچکی نتیجهسینده بئش ایل مودتینه وظیفهیه گلیر. بیر نفر ان چوخ ایکی دفعه جومهورباشقانی سئچیلهبیلر. جومهورباشقانینین خستهلیک، اؤلکه خاریجینه چیخماق، اؤلوم، ایستئعفا و باشقا بیر سببله وظیفهسینی داوام ائتدیرهبیلمهمهسی شراییطینده تورکیه بؤیوک میلت مجلیسی وکالتاً بو وظیفهنی حیاتا کئچیرر. جومهورباشقانی ان آز قیرخ یاشیندا، عالی تحصیل آلمیش و میلت وکیلی سئچیلمه قابیلیتینه مالیک اولان تورک وطنداشی اولمالیدیر.
بوگونه قدر ۱۲نفر آند ایچرک جومهورباشقانلیغی وظیفهسینه گلیب و ۵ نفر ده جومهورباشقانلیغی وکیلی اولاراق چالیشمیشدیر. بونلاردان ایکیسی وظیفه زامانی طبیعی سببلرله حیاتینی ایتیریب(موصطفی کامال آتاتورک و تورگوت اؤزال)، ایکیسی حربی چئوریلیش نتیجهسینده وظیفهدن کنارلاشدیریلدی(جلال بایار و احسان صبری چاغلایانگیل) و بیری تورکیه بؤیوک میلت مجلیسی طرفیندن وظیفهدن کنارلاشدیریلدی(جمال گورسل).
ایلک جومهورباشقانی آتاتورک، ۱۹۲۳ده سس ایجماعسی ایله سئچیلدی. ۱۵ ایل ۱۲ گون ایله بو وظیفهده ان چوخ قالان آتاتورک، دؤرد دؤنم جومهور باشقانی اولدو. اؤزال ایسه ۳ ایل ۱۵۹ گون جومهورباشقانلیغی ائدرک بو وظیفهده ان آز قالان اینسان اولدو. وظیفه باشینا گلدیگینده ۴۲ یاشی اولان آتاتورک ان گنج، ۶۹ یاشیندا اولان فخری کوروتورک ایسه ان یاشلی جومهورباشقانیدیر.
azb_Arab azb_Arab azb_Arab azb_Arab